Mɛi babaoo ekpa sɔlemɔyaa, ejaakɛ amɛnáaa saji ni he hiaa yɛ shihilɛ mli lɛ ahetoo loo amɛtsui enyɔɔɔ amɛmli. Kɛ́ nakai lɛ, mɛni hewɔ esa akɛ oya Kristofoi akpeei ni Yehowa Odasefoi feɔ lɛ mɔ? Mɛni obaana yɛ jɛmɛ?\nMɛi ni yɔɔ suɔmɔ ni susuɔ mɛi ahe ni obaana yɛ jɛmɛ lɛ baahã oná miishɛɛ. Yɛ blema lɛ, ato Kristofoi lɛ ahe gbɛjianɔ awo asafoi amli, ni amɛkpeɔ kɛjáa Nyɔŋmɔ, amɛkaseɔ Ŋmalɛ lɛ, ni amɛteŋ mɔ fɛɛ mɔ woɔ enyɛmi hewalɛ. (Hebribii 10:24, 25) Akɛni suɔmɔ yɛ amɛ kɛ amɛnyɛmimɛi Kristofoi lɛ ateŋ hewɔ lɛ, kɛ́ amɛkpe lɛ, amɛnuɔ he akɛ amɛyɛ nanemɛi kpakpai ateŋ. (2 Tesalonikabii 1:3; 3 Yohane 14) Wɔnyiɛɔ blema Kristofoi lɛ anɔkwɛmɔnɔ lɛ sɛɛ, ni wɔnáa miishɛɛ tamɔ amɛná lɛ.\nObaale bɔ ni akɛ Biblia mli shishitoo mlai tsuɔ nii ahãa. Ŋmɛnɛ lɛ, hii kɛ yei kɛ gbekɛbii fɛɛ kpeɔ kutuu, tamɔ bɔ ni atsɔɔ yɛ Biblia lɛ mli lɛ. Tsɔɔlɔi kpakpai jɛɔ Biblia lɛ mli amɛyeɔ amɛbuaa wɔ ni wɔna bɔ ni wɔbaafee wɔkɛ Biblia mli shishitoo mlai atsu nii yɛ wɔshihilɛ mli daa. (5 Mose 31:12; Nehemia 8:8) Mɔ fɛɛ mɔ baanyɛ ekɛ ehe awo sane ni tsɔɔlɔi lɛ kɛ toibolɔi lɛ gbaa lɛ kɛ lalai ni aláa lɛ amli, ní ekɛjie hiɛnɔkamɔ ni eyɔɔ akɛ Kristofonyo lɛ kpo.​—Hebribii 10:23.\nHemɔkɛyeli ni oyɔɔ yɛ Nyɔŋmɔ mli lɛ mli baawa. Bɔfo Paulo kɛɛ asafo ko ni yɔɔ ebeiaŋ lɛ akɛ: “Miishwe akɛ mana nyɛ, koni . . . wɔwowoo wɔhe hewalɛ, ni ji akɛ atsɔ nyɛhemɔkɛyeli lɛ nɔ awo mi hewalɛ ni atsɔ mi hu minɔ lɛ nɔ awo nyɛ hewalɛ.” (Romabii 1:11, 12) Bɔ ni wɔkɛ wɔnyɛmimɛi Kristofoi lɛ kpeɔ yɛ asafoŋ kpeei ashishi daa lɛ wajeɔ wɔhemɔkɛyeli, ni ehãa wɔtswaa wɔfai shi waa akɛ wɔkɛ gbɛtsɔɔmɔi ni yɔɔ Biblia lɛ mli lɛ baatsu nii.\nWɔmiifɔ̃ bo nine ni oba wɔsafoŋ kpee ni nyiɛ sɛɛ lɛ shishi koni bo diɛŋtsɛ obana nɔ ni wɔtsɔɔ nɛɛ. Wɔkɛ miishɛɛ baahere bo atuu. Aheee nɔ ko yɛ mɔ ko dɛŋ yɛ wɔkpeei lɛ eko fɛɛ eko shishi.\nMɛɛ nɔkwɛmɔnɔ sɛɛ wɔnyiɛɔ kɛfeɔ wɔsafoŋ kpeei lɛ?\nKɛ́ ootao ona bɔ ni Maŋtsɛyeli Asa ni yɔɔ okutso lɛ mli lɛ mli yɔɔ dani oba wɔkpeei lɛ eko lɛ, kɛɛmɔ Yehowa Odasefoi lɛ ateŋ mɔ ko ni ekɛ bo aya ni oyakwɛ jɛmɛ.\nKɛmaje Mɔ Ko Kɛmaje Mɔ Ko Mɛni Obaana Yɛ Wɔ-Kristofoi Akpeei Ashishi?